text: Nyt plejecenter klart om to år
  03 september 2013 kl. 15.13
  Kolding Kommune har taget hul på et million-byggeri i Vonsild. Over 500 millioner kroner er afsat til et nyt plejecenter.
  Ved den slags byggerier er der tradition for at tage det første spadestik, og i formiddag blev der taget indtil flere. Søren Rasmussen, formand for seniorudvalget, og borgmester Jørn Pedersen var blandt dem, der satte spaden i jorden til et projekt, som er et samarbejde mellem Kolding Kommune og flere private selskaber.
  
  Kig inden for
  - Det er en stor dag, sagde Søren Rasmussen. Samarbejdet med private vil skabe noget helt nyt. Børn, unge og seniorer vil alle have en god grund til, at kigge forbi og skabe liv på plejecentret. Der er bl.a. café, wellness, massage og legeplads. Det giver liv og aktivitet til glæde for beboere, personale, pårørende og borgerne i Vonsild.
  Private firmaer har kontrakt på at drive centret i 20 år. Private firmaer har mulighed for at tilbyde en ekstra service for dem, der vil betale lidt mere. Det er noget, kommunen ikke må.
  Det nye plejecenter skal stå klart i foråret 2015.
  